
                РЕПУБЛИКА БЪЛГАРИЯ
  ИНСПЕКТОРАТ КЪМ ВИСШИЯ СЪДЕБЕН СЪВЕТ
   гр. София 1301, ул. „Георг Вашингтон” № 17, тел. факс 989 48 66

КОНСТАТИВЕН ПРОТОКОЛ

Днес, 02.02.2015 г., проверяващ състав от специализираното звено на Инспектората към Висшия съдебен съвет (ИВСС), определен по реда на чл. 60в, ал. 3 от Закона за съдебната власт (ЗСВ), с членове:

ИНСПЕКТОР – …
ЕКСПЕРТ – …
ЕКСПЕРТ – …
с докладчик експерт …, състави настоящия констативен протокол за резултатите от проверка по заявление вх. рег. № РС-14-458 от 06.10.2014 г. по описа на  ИВСС.

ПРОВЕРКАТА КОНСТАТИРА:

Заявлението е подадено по реда на чл. 60а и сл. от ЗСВ от …, адрес за кореспонденция: гр. ... Към заявлението е приложена декларация по чл. 60б, ал. 2 от ЗСВ, подписана от заявителя и адвокатско пълномощно.

В заявлението се навеждат оплаквания за прекомерна продължителност на приключило наказателно производство по НОХД № …/2008 г. по описа на Районен съд (РС) Дупница, довела до нарушаване правото на заявителя за разглеждане и решаване на делото в разумен срок. В тази връзка, същият претендира изплащане на парично обезщетение в размер на 10 000 лв. 

След като се запозна със заявлението и материалите по цитираното дело, проверяващият състав приема за установено следното:

ПО ДОПУСТИМОСТТА НА ЗАЯВЛЕНИЕТО

Съгласно чл. 60а, ал. 2, т. 1 вр. с ал. 1 от ЗСВ право да подадат заявление за обезщетение за нарушаване правото за разглеждане и решаване на делото в разумен срок имат граждани и юридически лица, които са били страни по приключени граждански, административни и наказателни производства. Разпоредбата на чл. 60а, ал. 4 от ЗСВ предвижда, че заявленията се подават в 6-месечен срок от приключване на производството с окончателен акт.

Заявление вх. рег. № РС-14-458 от 06.10.2014 г. по описа на  ИВСС е подадено от заявителя в качеството на уличен, впоследствие подсъдим по наказателно производство по НОХД № …/2008 г. по описа на РС Дупница, приключило с окончателен акт – присъда № … от 26.03.2014 г. по ВНОХД № …/2013 г. по описа на ОС Кюстендил, влязла в сила на 11.04.2014 г. Съгласно разпоредбите на отменения НПК фигурата на уличения по своите права и задължения е тъждествена с фигурата на обвиняемия в предварителното производство (по арг. от чл. 414 от НПК – отм.).
Видно от разписка на „Еконт експрес” заявлението е постъпило в ИВСС на 29.09.2014 г., но е заведено в деловодната програма едва на 06.10.2014 г., тъй като е било адресирано лично до инспектор от ИВСС, който е отсъствал поради ползването на платен годишен отпуск.
При така установеното, заявлението се явява подадено от легитимирано лице (страна в наказателно производство, приключило с окончателен акт) в рамките на законоустановения срок и следва да бъде разгледано по същество. 

ПО СЪЩЕСТВО 

1. ОБСТОЯТЕЛСТВА ПО ДЕЛОТО

1.1. Полицейско производство (дознание) № ЗМ …/2004 г. по описа на РПУ гр. Бобов дол, преписка вх. № …/2004 г., ПП-971/2004 г. по описа на Районна прокуратура Дупница
На 28.11.2004 г. по реда на чл. 409, ал.1 от НПК (отм.) е образувано полицейско производство под формата на дознание № ЗМ …/2004 г. по описа на РПУ гр. Бобов дол срещу … и … за това, че на 28.11.2004 г. в гр. Бобов дол са отнели чужди движими вещи – 5 бр. винкели с дължини по 1,30 м. и 11 бр. плътно желязо по 1,20 м. от владението на … без нейно съгласие с намерение противозаконно да ги присвоят, като за извършване на деянието са повредили прегради, здраво направени за защита на имот – престъпление по чл. 195, ал.1, т. 3, пр. 2 вр. чл. 20, ал. 2 от Наказателния кодекс (НК). Водещ разследването е дознател … при РПУ гр. Бобов дол, а от м. януари 2005 г. - дознател ...

На 28.11.2004 г. е извършено претърсване и изземване в гараж, намиращ се в гр. Бобов дол…, собственост на ... Съгласно разпореждане на полицейски орган от 30.11.2004 г. вещите – предмет на престъплението, иззети от посочения гараж, са оставени на същото място за отговорно пазене от …, за което е съставен протокол. Впоследствие вещите са укрити от ...
В периода 28.11.2004 г. – 01.12.2004 г. са снети саморъчни писмени обяснение от пет лица.

На 30.11.2004 г. е извършен оглед на местопроизшествието.
На 01.12.2004 г. Районна прокуратура (РП) Дупница е уведомена за започване на полицейското производство.
На 02.12.2004 г. е проведен разпит на … в качеството на свидетел.

На 02.12.2004 г. са проведени разпити на … и … в качеството на уличени лица.
На 02.12.2004 г. с постановления на дознател … на уличените … и … са взети мерки за неотклонение (МНО) „подписка”.
На 02 и 03 декември 2004 г. са проведени разпити на три лица в качеството на свидетели.

На 03.12.2004 г. … извършва разпознаване на предмети по фотоснимки. 

На 06.12.2004 г. със заповеди за полицейско задържане … и … са задържани за срок от 24 часа на основание чл. 70 от ЗМВР. На същата дата е извършен личен обиск на задържаните лица.
На 02 и 06 декември 2004 г. са проведени разпити на … и … в качеството на уличени.

На 07.12.2004 г. прокурор … при РП Дупница  продължава срока на предварителното задържане на … и … до 72 часа.
С определение от 09.12.2004 г. на Районен съд Дупница по НЧД № …/2004 г. на уличения … е взета МНО „задържане под стража” и е оставено без уважение искането на РП Дупница за вземане на МНО „задържане под стража” по отношение на уличения …, като на последния е взета МНО „парична гаранция” в размер на 500 лв. По повод подадена от … жалба, с протоколно определение от 13.12.2004 г. на Окръжен съд Кюстендил по НЧД № …/2004 г. взетата спрямо … МНО е изменена от „задържане под стража”  в „парична гаранция” в размер на 200 лв.
На 11.01.2005 г. дознател … назначава съдебно-оценителна експертиза. На 14.01.2005 г. е изготвено заключение по експертизата, според което стойността на откраднатите вещи е 34,20 лв.
На 31.01.2005 г. отново са проведени разпити на … и … в качеството на уличени.
С постановление от 02.02.2005 г. на … – прокурор при РП Дупница срокът на разследването е удължен с един месец.
На 04.02.2005 г. е проведен разпит на едно лице в качеството на свидетел.

В периода 14–23.02.2005 г. са проведени разпити на трима свидетели.

На 09.03.2005 г. дознател … назначава съдебно-оценителна експертиза. Заключение по експертизата е изготвено на 16.03.2005 г.
На 01.04.2005 г. е проведен разпит на … в качеството на уличен.
На 04.04.2005 г. е проведен разпит на … в качеството на уличен.
На 04 и 05 април 2005 г. на основание чл. 214 от НПК (отм.) дознанието е предявено на уличените … и ...
Със заключително постановление от 11.04.2005 г. дознател … изпраща материалите по дознанието на РП Дупница с мнение за изготвяне на обвинителен акт и предаване на … и … на съд.
1.2. Разглеждане на делото от първоинстанционния съд - НОХД № …/2005 г. по описа на Районен съд (РС) Дупница
На 16.05.2005 г. РП Дупница внася в РС Дупница обвинителен акт (ОА) срещу … и … за извършено  престъпление по чл. 195, ал.1, т. 3, а за … и т. 7 вр. чл. 20, ал. 2 от НК. В списъка на лицата за призоваване към ОА са посочени шестима свидетели и едно вещо лице.
На 17.05.2005 г. е образувано НОХД № …/2005 г. по описа на същия съд и за съдия-докладчик е определена ...

С разпореждане на съдията-докладчик от 17.05.2005 г. делото е насрочено за разглеждане в открито съдебно заседание (с.з.) на 14.06.2005 г.
В първото с.з. на 14.06.2005 г. съдът не приема за съвместно разглеждане в наказателния процес предявения от … граждански иск за сумата от 10 000 лв. поради това, че претендираните имуществени вреди са в размер, многократно надвишаващ стойността на откраднатите вещи. Даден е ход на съдебното следствие. С.з. е прекъснато поради сигнал за бомба.
В с.з. на 13.09.2005 г. не е даден ход на делото поради неявяването на защитника на подсъдимия … – адв. …, който предварително е уведомил съда, че по същото време е служебно ангажиран по друго дело в Софийски апелативен съд (САС). В тази връзка делото е отложено за 25.10.2005 г.

В с.з. на 25.10.2005 г. отново не е даден ход на делото и същото е отложено за 29.11.2005 г. поради неявяването на един от съдебните заседатели (…). Съдът разпорежда от съдебния заседател да бъдат изискани обяснение и доказателства относно причините за неявяването му.
В с.з. на 29.11.2005 г. е даден ход на делото, разпитани са трима свидетели и е прието заключението по изготвената съдебно-оценителна експертиза. Делото е отложено за 17.01.2006 г. за събиране на доказателства, в т.ч. провеждане разпит на свидетели. Съдът налага глоба на неявилите се без наличието на уважителни причини двама свидетели (… и …) в размер на 50 лв. за всеки един от тях и постановява принудителното им довеждане за следващото с.з.
В с.з. на 17.01.2006 г. съдът констатира, че не може да снеме самоличността на явилите се свидетели … и …, доколкото същите не представят документи за самоличност. Проведена е очна ставка между свидетелите … и ... С оглед необходимостта от провеждане на разпит на свидетелите … и …, както и на други двама неявили се свидетели делото е отложено за 28.02.2006 г.
С разпореждане на съдията-докладчик от 24.02.2006 г. делото е пренасрочено за 27.03.2006 г., тъй като „на 28.02.2006 г. съдията има разпоредително с.з. в СГС”.

В с.з. на  27.03.2006 г. е даден ход на делото и е проведен разпит на един свидетел. Поради неявяването на трима от призованите свидетели делото е отложено за 28.04.2006 г. Съдът налага глоба на неявилите се без наличието на уважителни причини двама свидетели (… и …) в размер на 100 лв. за всеки един от тях и постановява принудителното им довеждане за следващото с.з. чрез ОЗ „Охрана” гр. Кюстендил.
В с.з. на 28.04.2006 г. не е доведен свидетелят …, за когото е постановено принудително довеждане. По данни на баща му същият се намира в затвора Бобов дол. Поради неизпълнение на указанията на съда от предходното с.з. от страна на свидетеля …, който се явява, но не носи документи за самоличност, съдът му налага глоба в размер на 100 лв. и го задължава за следващото с.з. да осигури присъствието на своите родители в съдебната зала, за да може да бъде удостоверена и снета неговата самоличност. Съдът дава ход на делото и провежда разпит на един свидетел. С оглед необходимостта от едновременното провеждане на разпит на свидетелите …  и …, делото е отложено за 29.06.2006 г.
В с.з. 29.06.2006 г. не е даден ход на делото поради неявяването на свидетеля Емил Ангелов (редовно уведомен) както и поради това, че не може де бъде снета самоличността на явилия се свидетел …, тъй като същият не носи документи за самоличност и заявява, че не притежава такива. Делото е отложено за 14.07.2006 г. Съдът налага глоба в размер на 100 лв. на неявилия свидетел … и постановява принудителното му довеждане чрез ОЗ „Охрана” гр. Кюстендил, и предупреждава свидетеля …, че за следващото с.з. следва да представи документи за самоличност или да осигури двама свидетели, които могат да удостоверят неговата самоличност.
С разпореждане на съдията-докладчик от 14.07.2006 г. делото е пренасрочено за 02.10.2006 г. във връзка с постъпила на 12.07.2006 г. молба за отлагането му от защитника на подсъдимия … – адв. … с аргумента, че имал „неотложен личен и служебен ангажимент извън района на Кюстендилски съдебен окръг - задължително участие в семинар, който ще се проведе на 13 и 14 юли 2006 г. в к.к. „Слънчев бряг”.
В с.з. на 02.10.2006  г. делото е отложено за 14.12.006 г. поради неявяването на свидетеля …, доколкото е налице искане, допуснато от съда, за провеждане на едновременен разпит на свидетелите … и … и евентуално извършване на очна ставка между тях при наличие на противоречие в показанията им.
До датата на следващото с.з. от затвора гр. Бобов дол е изискана информация дали … се намира там и взета ли му е МНО „задържане под стража”. На 24.10.2006 г. е постъпил отговор, че … е постъпил в затвора гр. Бобов дол на 20.09.2006 г. и че с определение по ЧНД № …/2006 г. по описа на РС Дупница му е взета МНО „задържане под стража”. От БДС АИС при РПУ гр. Бобов дол са изискани и получени разширени справки със снимки на … и … с оглед установяване на самоличността им.
В с.з. на 14.12.006 г. делото е отложено за 16.01.2007 г. поради неявяването на свидетелите … и ... Съдът налага глоби на посочените свидетели в размер на 100 лв. за всеки един от тях и постановява принудителното им довеждане чрез ОЗ „Охрана” гр. Кюстендил.
В с.з. 16.01.2007 г. не е даден ход на делото поради това, че свидетелите … и …, за които е постановено принудително довеждане, не се водят. Съдът обаче констатира допуснати съществени нарушения при изготвянето на ОА, водещи до нарушаване правото на защита на двамата подсъдими, поради което не е ясно в какво са обвинени (непълноти и противоречия в обстоятелствената част на ОА относно датата на осъществяване на престъплението както и  непълно описание на фактическия състав на престъплението, за което е повдигнато обвинение на подсъдимия …). В тази връзка, с протоколно определение е прекратено съдебното производство по НОХД № …/2005 г. по описа на РС Дупница и делото е върнато на РП Дупница за изготвяне на нов ОА.
1.3. Второ разглеждане на делото от първоинстанционния съд - НОХД № …/2007 г. по описа на РС Дупница

На 23.01.2007 г. РП Дупница внася в РС Дупница обвинителен акт срещу … и … за извършено  престъпление по чл. 195, ал.1, т. 4 и т 5, а за … и т. 7 вр. чл. 20, ал. 2 и чл. 26, ал. 1 вр. чл. 63, ал. 1, т. 3 от НК. В списъка на лицата за призоваване към ОА са посочени шестима свидетели и едно вещо лице.
На 24.01.2007 г. е образувано НОХД № …/2007 г. по описа на същия съд и за съдия-докладчик е определена ...

С разпореждане на съдията-докладчик (без дата) делото е насрочено за разглеждане в открито с.з. на 14.02.2007 г.

В с.з. на 14.02.2007 г. не е даден ход на делото поради неявяването на подсъдимия … (нередовно призован), чието присъствие е задължително. Не се явяват и свидетелите … и …, нередовно призовани, последният от които е в затвора гр. Бобов дол, но не е преведен поради късно изпращане на призовката. Делото е отложено за 11.04.2007 г.
До датата на следващото с.з. е изискана и получена справка за актуалните адреси на подсъдимия …, от която е видно, че последният му адрес, отразен и в ОА е гр. Бобов дол, ... М. е призован на посочения адрес, но призовката е върната в цялост с отбелязване, че по данни на съседи лицето живее в гр. София.
В с.з. на 11.04.2007 г. не е даден ход на делото поради наличието на абсолютна процесуална пречка за това, а именно - на подсъдимия …, който се явява макар да е нередовно призован, не е бил връчен препис от ОА. Съдът връчва препис от ОА на подсъдимия … и отлага делото за 21.05.2007 г.
В с.з. на 21.05.2007 г. не е даден ход на делото и същото е отложено за 04.07.2007 г. с оглед предоставената от съда възможност на свидетелката …, въз основа на нейно искане, да предяви граждански иск и евентуално да се конституира като частен обвинител.

В с.з. на 04.07.2007 г. е даден ход на делото; съдът приема за съвместно разглеждане в наказателния процес предявения от … граждански иск срещу двамата подсъдими за сумата от 207 лв., представляваща обезщетение за причинените в резултат на престъплението неимуществени вреди; конституира … като граждански ищец и частен обвинител; даден е ход на съдебното следствие; подсъдимите не се признават за виновни и заявяват, че ще дадат обяснения след разпита на свидетелите; проведени са разпити на петима свидетели. Въз основа на искане на подсъдимия … съдът допуска до разпит свидетелката … В тази връзка и с оглед необходимостта от изслушване на вещото лице, делото е отложено за 08.10.2007 г.
В с.з. на 08.10.2007 г. делото е отложено за 26.11.2007 г. поради неявяването на защитника на подсъдимия … – адв. …, който писмено е уведомил съда, че по същото време е служебно ангажиран по друго дело в КОС и предвид изявлението на …, че държи на присъствието на защитника си. 

В с.з. на 26.11.2007 г. е даден ход на делото, разпитан е един свидетел и вещото лице …, прието е заключението по извършената експертиза. След като подсъдимите дават обяснения, съдът уважава искането на защитата за събиране на допълнителни писмени доказателства и отлага делото за 30.01.2008 г.
В с.з. на 30.01.2008 г. е приключено съдебното следствие и е даден ход на съдебните прения. След съвещание, проведено същия ден, съдът постановява присъда № …, с която признава подсъдимите … и … за виновни по повдигнатите им обвинения и ги осъжда както следва: налага на подсъдимия … наказание една година и три месеца „лишаване от свобода”, а на подсъдимия …  -  наказание една година „лишаване от свобода”, чието изтърпяване е отложено на основание чл. 66, ал. 1 от НК за срок от три години; осъжда подсъдимите да заплатят на … сумата от 207 лв., представляваща обезщетение за причинените в резултат на престъплението неимуществени вреди, ведно със законната лихва, считано от 28.11.2004 г. до окончателното изплащане на сумата.
След обявяване на присъдата, с протоколно определение от 30.01.2008 г. съдът потвърждава взетите спрямо подсъдимите МНО „парична гаранция” – за подсъдимия … в размер на 500 лв., а за подсъдимия … в размер на 200 лв. (невнесени) до влизане на присъдата в сила.
На 27.02.2008 г. срещу присъдата е подадена въззивна жалба от адв. … - защитник на подсъдимия … и упълномощен за подаване на въззивна жалба от подсъдимия ...
На 27.02.2008 г. делото ведно с жалбата е изпратено на Окръжен съд (ОС) Кюстендил по компетентност.

1.4. Разглеждане на делото от въззивния съд - ВНОХД № …/2008 г. по описа на ОС Кюстендил  

На 04.03.2008 г. е образувано ВНОХД № …/2008 г. по описа на ОС Кюстендил и за съдия-докладчик е определен ...
С определение на съдебния състав (председател … и членове: … и …) от 28.03.2008 г. делото е насрочено за разглеждане в открито с.з. на 17.04.2008 г.

В с.з. на 17.04.2008 г. е даден ход на делото и на съдебните прения. След съвещание и в присъствието на страните, съдът  обявява, че ще се произнесе с решение в законния срок.

С решение от 22.04.2008 г. ОС Кюстендил отменя присъда № … от 30.01.2008 г., постановена по НОХД № …/2007 г. по описа на РС Дупница поради допуснато на съдебното производство отстранимо съществено нарушение на процесуалните правила и връща делото за ново разглеждане от друг състав на съда. В мотивите на решението се сочи, че „в последното по делото съдебно заседание съдът е нарушил разпоредбата на чл. 258, ал. 1 вр. чл. 28, ал. 1 от НПК, доколкото е заседавал еднолично, видно от изготвения протокол. Макар двамата съдебни заседатели да са посочени в постановената присъда и да са подписали същата, следва да се приеме, че същите не са участвали в това заседание.”
На 25.04.2008 г. делото е изпратено на РС Дупница.

1.5 Трето разглеждане на делото от първоинстанционния съд - НОХД № …/2008 г. по описа на РС Дупница

На 29.04.2008 г. делото постъпва в РП Дупница и е образувано НОХД № …/2008 г. по описа на същия съд със съдия-докладчик …
С разпореждане на съдията-докладчик от 15.05.2008 г. делото е насрочено за разглеждане в открито с.з. на 19.09.2008 г.

В с.з. на 19.09.2008 г. ход на делото не е даден поради наличието абсолютна процесуална пречка за това - на подсъдимите … и … не е бил връчен препис от ОА. В тази връзка делото е отложено за 26.11.2008 г.
В с.з. на 26.11.2008 г. е даден ход на делото и на съдебното следствие. Разпитани са трима свидетели. Делото е отложено за събиране на доказателства за 27.02.2009 г. Съдът разпорежда да се призоват неявилите се трима свидетели (редовно призовани) както и допуснатите такива (поемните лица, посочени в протокола за претърсване и изземване както и полицаите, присъствали при съставянето на протокола).
До датата на следващото съдебно заседание са изискани и получени документи, касаещи предмета на делото и справки за съдимост на двамата подсъдими. 

В с.з. 27.02.2009 г. е даден ход на делото, разпитан е един свидетел и са приети писмените доказателства, приложени към делото. С оглед необходимостта от провеждане на разпит на неявилите се четирима свидетели, единият от които е нередовно призован както и на допуснатите такива (поемните лица, посочени в протокола за оглед на местопроизшествието), съдът отлага делото за 13.05.2009 г.
В с.з. на 13.05.2009 г. е даден ход на делото и са разпитани трима свидетели. Делото е отложено за 01.07.2009 г. за събиране на доказателства, в т.ч. провеждане на разпит на неявилите се трима свидетели, като съдът указва в призовките на същите да се впише, че явяването им е задължително и при неявяване ще им бъде наложена глоба в размер на 500 лв.
До датата на следващото съдебно заседание от РП Дупница е изискана и получена информация, касаеща предмета на делото. 

Със заповед на председателя на РС Дупница от 01.07.2009 г. във връзка с отсъствието (отпуск по болест) на съдия … е наредено насроченото от същата с.з. за 01.07.2009 г. по НОХД № …/2008 г. да се проведе от съдия ...
В с.з. на 01.07.2009 г. не е даден ход на делото поради неявяването както на подсъдимия … (редовно уведомен), така и на член от състава,  който е започнал делото (съдията-докладчик …). Не се явяват и редовно призованите трима свидетели. Съдът отлага делото за 29.09.2009 г., като указва в призовките на неявилите се свидетели да се впише, че явяването им е задължително и при неявяване ще бъдат глобени и доведени принудително, а в призовката на подсъдимия … – че при повторно неявяване без уважителна причина наложената му МНО ще бъде изменена.
В с.з. на 29.09.2009 г. не е даден ход на делото поради неявяването на редовно призованите трима свидетели и на защитника на подсъдимия … – адв. …, която писмено е уведомила съда, че по същото време е служебно ангажирана по други две дела в САС и в Софийски районен съд (СРС). Делото е отложено за 17.11.2009 г., като съдът разпорежда неявилите се свидетели да бъдат доведени принудително от ОЗ „Охрана” гр. Кюстендил.
В с.з. на 17.11.2009 г. не е даден ход на делото поради невъзможност да бъдат извършени  процесуално-следствени действия, тъй като свидетелите не са били доведени принудително от органите на ОЗ „Охрана” гр. Кюстендил. Последните са депозирали три докладни записки, в които се посочва, че свидетелите не са били открити на посочените адреси, като е установено, че двама от тях живеят на други адреси. Делото е отложено за 20.01.2009 г. Съдът разпорежда свидетелите да бъдат призовани на всички установени адреси и да бъдат предупредени, че при следващо неявяване ще им бъде наложена глоба в размер на 500 лв. 
В с.з. на 20.01.2010 г. не е даден ход на делото поради неявяването на подсъдимия … и във връзка с направено искане от защитника на подсъдимия … – адв. … за назначаване на нова съдебно-оценителна експертиза, което съдът ще извърши след разпита на свидетелите с оглед индивидуализиране на отнетите им вещи, като за целта съдът дава възможност на подсъдимия … да вземе становище по искането. Не се явява и един от призованите трима свидетели, без да сочи уважителни причини за това. Съдът отлага делото за 21.04.2010 г., като указва подсъдимият … да бъде предупреден, че ако не представи доказателства за наличието на уважителни причини за отсъствието си, ще му бъде наложена глоба в размер на 500 лв.
В с.з. на 21.04.2010 г. делото е отложено за 04.06.2010 г. отново паради неявяването на защитника на подсъдимия … – адв. ... Съдът указва на същата да представи доказателства за причините за неявяването си, като в противен случай ще й наложи глоба в размер на 500 лв. предвид обстоятелството, че в предходното с.з. се е съобразил с нейния график. Разпорежда също неявилия се свидетел … да бъде  доведен принудително от ОЗ „Охрана” гр. Кюстендил за следващото с.з.
На 28.05.2010 г. адв. … депозира молба, в която посочва, че причина за неявяването й в с.з. на 21.04.2010 г. е била служебната й ангажираност по две дела в Софийски градски съд (СГС). Изтъква също, че не може да присъства в с.з. на 04.06.2010 г. , тъй като е призована да се яви по дело в САС.
В с.з. на 04.06.2010 г. не е даден ход на делото във връзка с депозираната от защитника на подсъдимия … – адв. … молба за отлагането му и с оглед изявлението на подзащитния й, че държи на нейното присъствие в с.з. Съдът отлага делото за 29.09.2010 г.
В с.з. на 29.09.2010 г. делото е отложено за 26.11.2010 г. поради неявяването на подсъдимия … по здравословни причини (представено е медицинско направление). Свидетелите, уведомени в предходното с.з., също не се явяват.

В с.з. на 26.11.2010 г. делото е отложено за 08.12.2010 г. с оглед депозирана по факса молба от защитника на подсъдимия … – адв. … за отлагането му предвид служебната й ангажираност по друго дело пред САС и изричното изявление на подзащитния й, че държи на нейното присъствие в с.з. Не се явяват и призованите трима свидетели. Съдът постановява принудително довеждане на свидетеля … за датата на следващото с.з.
В с.з. на 08.12.2010 г. не се явяват призованите трима свидетели, за които не са се върнали отрязъци от призовките. Със съгласието на страните е даден ход на делото. Уважено е искането на защитника на подсъдимия … за назначаване на нова оценителна експертиза във връзка с влошеното здравословно състояние на вещото лице. Съдът отлага делото за 17.02.2011 г. и постановява да се изиска справка за адресите на свидетеля …, за който е постъпила информация, че е продал жилището си както и да бъдат предупредени свидетелите … и …, че при следващо неявяване ще им бъде наложена глоба в размер на 500 лв. за всяка една от тях.
В с.з. 17.02.2011 г. не е даден ход на делото поради неявяването на подсъдимия … по здравословни причини (депозирана е молба с приложено към нея медицинско свидетелство). Свидетелите също не се явяват, като един от тях е нередовно призован. Съдът отлага делото за 08.05.2011 г. като постановява: да се укаже на подсъдимия …, че представеното медицинско свидетелство не отговаря на изискванията на Наредбата за временна неработоспособност и при следващо представяне на такъв документ той няма да бъде уважен; свидетелката … да се призове с указание, че явяването й е задължително, в противен случай ще й бъде наложена глоба в размер на 1000 лв.
В с.з. на 08.05.2011 г. делото е отложено за 05.10.2011 г. поради неявяването на призованите трима свидетели, единият от които е нередовно призован. Съдът разпорежда свидетелят … да бъде призован от затвора гр. Бобов дол както и принудително довеждане на свидетелите … и … за следващото с.з.
В с.з. на 05.10.2011 г. е даден ход на делото, проведени са разпити на явилите се двама свидетели, изслушано е вещото лице и е прието заключението по извършената оценителна експертиза. Съдът уважава  исканията на защитника на подсъдимия … за поставяне на допълнителна задача на вещото лице и за изискване на информация от РУП гр. Бобов дол. Делото е отложено за 25.11.2011 г.
В с.з. на 25.11.2011 г. не се явява вещото лице …, като съдът  докладва постъпила от същата молба, че желае да бъде освободена от изготвяне на допълнителна съдебно-оценителна експертиза. Не се явява  също и свидетелят …, редовно призован. Даден е ход на делото и е назначена нова съдебно-оценителна експертиза и допуска един свидетел на подсъдимите, като ги задължава да посочат индивидуализиращи данни за него, за да може да бъде призован. Делото е отложено за 22.02.2012 г.
В с.з. на 22.02.2012 г. са разпитани двама свидетели, прието е заключението по извършената оценителна експертиза и е възложено изготвяне на допълнителна експертиза. Делото е отложено за 04.05.2012 г.
На 23.02.2012 г. от „Мини Бобов дол”ЕАД е изискана информация, касаеща предмета на делото, но такава не е предоставена до датата на следващото с.з.

В с.з. на  04.05.2012 г. е даден ход на делото и е прието заключението на вещото лице. Делото е отложено за 26.06.2012 г. с оглед повторно изискване на информация от „Мини Бобов дол”ЕАД. Съдът постановява да се изиска писмено обяснение от директора на „Мини Бобов дол”ЕАД относно причините за непредставянето на изисканата от него информация, довело до отлагане на делото, като в противен случай ще му бъде наложена глоба в размер на 2000 лв.
До датата на следващото с.з. е изискано и получено писмено обяснение от директора на „Мини Бобов дол”ЕАД както и информация от „Въгледобив Бобов дол”ЕООД (универсален правоприемник на „Ораново”ЕООД – наемодател на мини „Бобов дол”).
В с.з. на 26.06.2012 г. не е даден ход на делото поради отсъствието на един от съдебните заседатели (…, която е уведомила съда, че  на 26.06.2012 г. ще бъде „извън пределите на РБългария по личен проблем”). В тази връзка делото е отложено за 12.10.2012 г.
В с.з. на 12.10.2012 г. не е даден ход на делото поради нередовното призоваване на подсъдимия … (призовката, изпратена на адреса в гр. Бобов дол е върната в цялост с отбелязване, че по данни на съседи лицето живее в гр. София). Съдът отлага делото за 12.12.2012 г. и постановява да се изиска справка за постоянен и настоящ адрес на подсъдимия …, а на адвоката му да се укаже, че следва да уведоми клиента си да се яви на посочената дата.  
В с.з. на 12.12.2012 г. делото е отложено за 20.02.2013 г. поради невъзможност да се формира съдебен състав, тъй като непосредствено преди с.з. съдебния заседател … е уведомила съда, че не може да присъства заради личен ангажимент. Не се явяват и подсъдимите … и …, като първият е нередовно призован (призовките, изпратени на адресите в гр. Бобов дол и гр. София са върнати в цялост с отбелязване, че лицето не е намерено). Адвокат … е била уведомена да не се явява.
В закрито с.з. от 14.01.2013 г. във връзка със смъртта на съдебния заседател … (починала на 10.01.2013 г.) и с оглед принципа за неизменност на съдебния състав съдът разпорежда за датата на следващото с.з. 20.02.2013 г. да се призоват двама нови съдебни заседатели както и всички свидетели, разпитани в хода на съдебното следствие.

В с.з. на  20.02.2013 г. делото е отложено за 17.04.2013 г. поради неявяването на двамата подсъдими (подсъдимия … е нередовно призован, тъй като не е открит на адресите в гр. София и гр. Бобов дол, а за подсъдимия … е представен болничен лист). Не се явява и защитника на подсъдимия … – адв. ... Същата е депозирала молба, в която посочва, че явяването й би било безпредметно с оглед отсъствието на подсъдимия … по уважителни причини.
В с.з. на 17.04.2013 г. не е даден ход и делото е отложено за 28.06.2013 г. поради неявяването на подсъдимия …, който е депозирал заявление с приложен към него болничен лист.
В с.з. на 28.06.2013 г. съдът констатира, че са налице процесуални пречки за даване ход на делото предвид нередовното призоваване на свидетелката …, която е пострадала от престъплението. Делото е отложено за 16.07.2013 г.
В с.з. на 16.07.2013 г. е приключено съдебното следствие и е даден ход на съдебните прения. След съвещание, проведено същия ден, съдът постановява присъда № …, с която признава подсъдимите … и … за виновни по повдигнатите им обвинения; налага на подсъдимия … наказание една година „лишаване от свобода”; на основание чл. 59, ал. 1 от НК зачита времето, пред което подсъдимият … е бил с МНО „задържане под стража” - от 06.12.2004 г. до 13.12.2004 г.; на основание чл. 69, ал.2 от НК освобождава подсъдимия … изцяло от изтърпяване на наказанието, наложено по НОХД № …/2004 г. по описа на РС Дупница – три месеца „лишаване от свобода”; налага на подсъдимия … - наказание една година „лишаване от свобода”, чието изтърпяване е отложено на основание чл. 66, ал. 1 от НК за срок от три години; осъжда подсъдимите да заплатят разноски по делото.
След обявяване на присъдата, с протоколно определение от 16.07.2013 г. съдът потвърждава взетите спрямо подсъдимите МНО „парична гаранция” – за подсъдимия … в размер на 500 лв. (невнесени), а за подсъдимия … в размер на 200 лв. (невнесени) до влизане на присъдата в сила.

На 26.07.2013 г. срещу присъдата е подадена въззивна жалба от адв. … – САК, пълномощник на подсъдимия ...
Присъдата не е обжалвана от подсъдимия ...

На 14.10.2013 г. делото ведно с жалбата е изпратено на ОС Кюстендил по компетентност.

1.6. Разглеждане на делото от въззивния съд - ВНОХД № …/2013 г. по описа на ОС Кюстендил  

На 15.10.2013 г. е образувано ВНОХД № …/2013 г. по описа на ОС Кюстендил и за съдия-докладчик е определен ...

С определение на съдебния състав (председател … и членове: … и …) от 31.10.2013 г. делото е насрочено за разглеждане в открито с.з. на 27.11.2013 г.

С разпореждане на съдията-докладчик от 15.11.2013 г. делото е пренасрочено за 19.12.2013 г. по повод подадена от защитника на подсъдимия … - адв. … молба, с която уведомява съда, че няма възможност да се яви в с.з. на 27.11.2013 г., тъй като по същото време е служебно ангажирана по друго дело в СГС.
До датата на първото с.з. от РУП гр. Бобов дол и ОД на МВР гр. Кюстендил са изискани и предоставени данни, касаещи делото, в т.ч. и за задграничните пътувания на подсъдимия …
В с.з. на 19.12.2013 г. делото е отложено за 23.01.2014 г. с оглед необходимостта от провеждане на разпит на свидетели.

В с.з. на 23.01.2014 г. не е даден ход на делото поради неявяването на подсъдимия … и защитника му адв. …, която е депозирала молба за отлагане на делото поради невъзможност за явяване на подсъдимия по здравословни причини. В молбата се сочи, че адв. … също не може да се яви, тъй като не разполага с транспорт, какъвто следвало да й осигури подсъдимия както и че ще представи медицински документ, оправдаващ отсъствието на …, след изписването му от болницата. Не се явяват и свидетелите, които са редовно призовани, без да сочат уважителни причини за това. Делото е отложено за 26.02.2014 г. Съдът задължава подсъдимия … да представи доказателства, удостоверяващи причините за отсъствието му от с.з. и разпорежда на неявилите се свидетели да се укаже, че при следващо неявяване ще им бъде наложена глоба в размер до 1000 лв. и ще бъдат доведени принудително от ОЗ „Охрана” гр. Кюстендил. 
С разпореждане на съдията-докладчик от 04.02.2014 г. делото е пренасрочено за 11.03.2014 г. по повод подадена от защитника на подсъдимия … - адв. … молба, с която уведомява съда, че няма възможност да се яви в с.з. на 26.02.2014 г., тъй като по същото време е служебно ангажирана по друго дело в САС.

В с.з. на 11.03.2014 г. е даден ход на делото и са разпитани шестима свидетели. Делото е отложено за 26.03.2014 г. с оглед необходимостта от провеждане на разпит на неявилия се без да сочи уважителна причина свидетел ... Съдът налага глоба на същия в размер на 200 лв. и постановява принудителното му довеждане за следващото с.з. от ОЗ „Охрана” гр. Кюстендил.
В с.з. на 26.03.2014 г. е приключено съдебното следствие и е даден ход на съдебните прения. След съвещание, проведено същия ден, съдът постановява присъда № …, с която отменява присъда № … от 16.07.2013 г., постановена по НОХД № …/2008 г. по описа на РС Дупница в частта й, с която подсъдимите са признати за виновни и осъдени по повдигнатите им обвинения и вместо нея постановява: признава  подсъдимите … и … за невиновни и ги оправдава по повдигнатите им обвинения; отменява присъдата в частта по приложението на чл. 59, ал. 1 и чл. 69, ал. 2  от НК по отношение на подсъдимия … както и в частта й, с която последният е осъден да заплати разноски по делото; потвърждава присъдата в останалата й част.
След обявяване на присъдата, с протоколно определение от 26.03.2014 г. съдът отменя взетата спрямо подсъдимия … МНО „парична гаранция” в размер на 200 лв. (невнесени).
Присъдата не е била обжалвана и протестирана и е влязла в сила на 11.04.2014 г.

2. ПРАВНИ ИЗВОДИ
2.1. Относно твърдяното нарушение

Заявителят – уличен, впоследствие подсъдим по приключилото наказателно производство по НОХД № …/2008 г. по описа на РС Дупница, се оплаква от прекомерната продължителност на производството, която се дължи на поведението на органите на съдебната власт. В тази връзка твърди, че е нарушено правото му на разглеждане и решаване на делото в разумен срок, защитено от чл. 6, § 1 от КЗПЧОС.

Разпоредбата на чл. 6, § 1 от КЗПЧОС гласи следното в приложимата й част: 

„Всяко лице, при решаването на правен спор относно  основателността на каквото и да е наказателно обвинение срещу него, има право на … гледане на неговото дело в разумен срок от …  съд...”
2.2. Разглеждан период с оглед преценка на разумността на срока

Общата продължителност на производството е 9 години, 4 месеца и 13 дни, която обхваща досъдебното производство и движение на делото на две съдебни инстанции (от образуването на полицейското производство  на 28.11.2004 г. до приключване на делото с окончателен акт на 11.04.2014 г.). 

За да се прецени разумността на срока на разглеждане и решаване на делото, е необходимо да се определи началната и крайната дата на относимия спрямо заявителя период.

В дълготрайната си практика ЕСПЧ приема, че за да се проконтролира в наказателен аспект спазването на "разумния срок" по чл. 6, § 1 от КЗПЧОС, трябва да се започне с установяване на момента, в който дадено лице се оказва "обвиняемо". Според ЕСПЧ "обвинението" по смисъла на чл. 6, § 1 от Европейската конвенция, може да се дефинира като "официалното уведомление, издадено от компетентния орган, за обвинение, че е извършено криминално престъпление" (напр. решение от 10.12.1982 г. по делото Корилиано срещу Италия). Това може да бъде момента, в който дадено лице бъде привлечено като обвиняем, или в който лицето бъде съществено засегнато по друг начин от действия, предприети от държавни органи в резултат на подозрение, че то е извършило престъпление. 

В конкретния случай, относимият период започва на 02.12.2004 г., когато заявителят за пръв път е бил разпитан в качеството на уличен, и завършва на 11.04.2014 г., когато наказателното производство е приключило с окончателен акт. Следователно, периодът, който подлежи на разглеждане с оглед преценка на разумността на срока на производството спрямо заявителя е 9 години, 4 месеца и 9 дни.

2.3. Разумна продължителност на периода 

Разумната продължителност на едно производство се определя според обстоятелствата по случая и според установените от практиката на ЕСПЧ критерии, в частност сложността на делото, поведението на жалбоподателя и поведението на компетентните власти (Фридлендър срещу Франция - жалба № 30979/96, Решение на Голямата камара, Сборник на ЕСПЧ 2000-VІІ).
2.3.1. Относно фактическата и правна сложност на случая 

Признаците, които определят делата с фактическа или правна сложност, се извеждат от фактическия състав и тежестта на престъплението по конкретното дело. Правната сложност е свързана с точно спазване и правилно прилагане на материалния и процесуален закон (ТР № 35 от 6.XI.1990 г. по н. д. № 26/90 г., ОСНК).

Разглежданото наказателно производство е имало за предмет кражба. Същото не се отличава с фактическа и правна сложност, тъй като не е изисквало събирането на значителен по обем фактически материал и извършването на голям брой процесуално-следствени действия – били разпитани шестима свидетели, назначени пет съдебно-оценителни  експертизи и то с един и същ предмет, а материалите по полицейското производство са събрани в един том. 

2.3.2. Относно поведението на заявителя и неговите процесуални представители

С поведението си заявителят и неговите процесуални представители са допринесли за съществено забавяне на производството в съдебната му фаза. 
Девет пъти съдебните заседания са били отлагани или пренасрочвани по искане на защитниците на заявителя във връзка с техни служебни ангажименти: с.з. на 13.09.2005 г. и с.з. за 14.07.2006 г. (пренасрочено) по НОХД № …/2005 г. по описа на РС Дупница; с.з. на 08.10.2007 г. по НОХД № …/2007 г. по описа на РС Дупница; с.з. на 29.09.2009 г., 21.04.2010 г., 04.06.2010 г. и 26.11.2010 г. по НОХД № …/2008 г. по описа на РС Дупница; с.з. за 27.11.2013 г. и 26.02.2014 г. (пренасрочени) по ВНОХД № …/2013 г. по описа на ОС Кюстендил. Други два пъти делото е било отложено поради заболяване на подсъдимия …, макар че за отлагането е имало и други причини: с.з. на 29.09.2010 г. по НОХД № …/2008 г. по описа на РС Дупница и с.з. на 23.01.2014 г. по ВНОХД № …/2013 г. по описа на ОС Кюстендил.  
Въпреки, че за горепосочените отлагания са налице обективни причини, произтеклите от това забавяния, възлизащи общо на 1 година и 5 месеца, значително са удължили производството и властите не следва да носят отговорност за това.
2.3.3. Относно поведението на компетентните органи

2.3.3.1. Поведение на органите на досъдебното производство: 

Не са констатирани забавяния на полицейското производство (по см. на отменения НПК), което е продължило 5 месеца и 25 дни (от образуването му на 28.11.2004 г. до първото внасяне на обвинителния акт в съда на 16.05.2005 г. и от връщането на делото от съда на 16.01.2007 г. до второто внасяне на обвинителния акт в съда на 23.01.2007 г.). Дори напротив, добрата организация на разследването и проявената активност на разследващите органи за събирането на доказателства са допринесли за изключително бързото му приключване.
2.3.3.2. Поведение на съда: 

Съдебната фаза на производството е продължила 8 години, 10 месеца и 24 дни в рамките на две инстанции, като делото е гледано три  пъти на първа и два пъти на втора инстанция.

а. НОХД № …/2005 г. по описа на РС Дупница
Производството по делото е продължило 1 годна, 7 месеца и 29 дни (от образуването му на 17.05.2005 г. до прекратяването му на 16.01.2007 г.), като са проведени единадесет съдебни заседания. Съдията-докладчик … е пропуснала да забележи допуснатите неточности в обвинителния акт още в разпоредителното заседание, а е сторила това едва в единадесетото с.з. Подобен пропуск на съда, довел до забава на производството с 1 годна и почти 8 месеца,  не би могъл да бъде оправдан. До такъв извод е достигал и ЕСПЧ в сходни случаи (напр. Решение от 23.09.2004 г. на ЕСПЧ по делото на Османов и Юсеинов срещу България по жалби № 54178/2000 г. и № 59901/2000 г., § 29; Решение от 10.08.2006 г. на ЕСПЧ по делото Тошев срещу България по жалба № 56308/2000 г., § 90 и др.).
б. НОХД № …/2007 г. по описа на РС Дупница
Разглеждането на делото е продължило 1 година, 1 месец и 3 дни (от образуването му на 24.01.2007 г. до изпращането му на въззивния съд на 27.02.2008 г.), като са проведени седем съдебни заседания. Допуснатото от съдията-докладчик … съществено процесуално нарушение (в последното съдебно заседание на 30.01.2008 г. същата заседавала еднолично без участието на двамата съдебни заседатели), е станало причина за връщане на делото от въззивния съд за ново разглеждане от друг състав на РС Дупница, а оттам и до удължаване на производството с 1 година и 3 месеца.
в. ВНОХД № …/2008 г. по описа на ОС Кюстендил
Не са констатирани забавяния при разглеждане на делото, което е продължило 1 месец и 21 дни (от образуването му на 04.03.2008 г. до връщането му за ново разглеждане на РС Дупница на 25.04.2008 г.).
г. НОХД № …/2008 г. по описа на РС Дупница
Установено е значително забавяне на производството в съдебната фаза, причинено при разглеждането на НОХД № …/2008 г. по описа на РС Дупница, което е продължило 5 години, 5 месеца и 15 дни (от образуването му на 29.04.2008 г. до изпращането му на въззивния съд на 14.10.2003 г.). В рамките на посочения период са проведени 26 съдебни заседания, които са насрочвани през сравнително равномерни и непродължителни периоди от време (до три месеца). Изключение правят с.з. на 08.05.2011 г. и 05.10.2011 г., между които има неоправдано дълъг период (почти пет месеца). Съдията-докладчик … насрочила първото съдебно заседание по делото в срок, надвишаващ с почти 3 месеца определения в чл. 252, ал. 1 от НПК. Делото е било отлагано по различни причини. Съдебното заседание, проведено на 19.09.2008 г. е било отложено поради невръчване на препис от обвинителния акт на двамата подсъдими, което е причинило забавяне от 2 месеца и 7 дни. Голяма част от отлаганията се дължат на неявяването на редовно призовани свидетели без наличието на уважителни причини, макар, че само три от тези случаи се дължат единствено на тяхното неявяване (с. на 27.02.2009 г., 13.05.2009 г. и 08.05.2011 г.). Съдът не е използвал в достатъчна степен предоставените му от НПК възможности за дисциплиниране на неявилите се свидетели и по този начин е допринесъл за удължаване на производството с 4 месеца. В преобладаващата част от случаите съдът само е  отправял предупреждения към неявилите се свидетели, че при последващо неявяване ще бъдат глобени, но не е предприел всички възможни мерки спрямо тях за да избегне нови отлагания на делото – не е налагал глоби и не е поискал съдействие от полицията за издирване  и осигуряване на присъствието им. Изключение в тази насока правят заседанията на 29.09.2009 г., 21.04.2010 г., 26.11.2010 г. и 08.05.2011 г., когато съдът е постановил принудителното им довеждане. Веднъж делото  било отложено поради непредставянето на изискана информация от неучастващо в делото лице. Съдът обаче не следва да носи отговорност за причинената забава, тъй като е взел мерки, за да избегне нови отлагания по тази причина – изискал е писмено обяснение и е отправил предупреждение за налагане на глоба. За останалите отлагания съдът не следва да отговаря, тъй като се дължат на обстоятелства извън неговия контрол – неявяването на някой от подсъдимите или на техните защитници по уважителни причини, невъзможността за формиране на съдебен състав поради отсъствието на съдебен заседател, който впоследствие е починал, както и за събиране на доказателства. Както беше посочено в т. 2.3.2. от настоящия протокол пет от отлаганията по делото, довели до забавяне на производството с 9 месеца, са пряка последица от поведението на заявителя или неговия защитник, поради което съдът не следва да носи отговорност за тази забава. 
д. ВНОХД № …/2013 г. по описа на ОС Кюстендил
Разглеждането на делото е продължило 5 месеца и 26 дни (от образуването му на 15.10.2013 г. до влизане в сила на постановената присъда на 11.04.2014 г.). Едно съдебно заседание е било отложено поради заболяване на подсъдимия … (с.з. на 23.01.2014 г.), а други две – пренасрочени по искане на неговия защитник адвокат … във връзка с нейна служебна ангажираност по други дела. За причинените в резултат на това забавяния обаче отговорност носи заявителят както беше посочено в т. 2.3.2. от настоящия протокол. 
В заключение, изложеното по-горе мотивира ИВСС да приеме, че продължителността на наказателното производство в рамките на относимия спрямо заявителя период, надхвърляща 9 години, надвишава разумния срок за разглеждане и решаване на делото, като забавата на производството се дължи предимно на действията на органите на съдебната власт.

На основание чл. 60д от ЗСВ, настоящият констативен протокол ведно със заявлението и приложенията към него следва да се изпрати на министъра на правосъдието по компетентност.

Копие от настоящия констативен протокол следва да остане в ИВСС за нуждите на отчетността ведно с копие от заявлението.

ПРИЛОЖЕНИЕ:

1. Заявление вх. рег. № РС-14-458 от 06.10.2014 г. по описа на ИВСС заедно с приложенията към него.

ИНСПЕКТОР:

                                                                          /П/

ЕКСПЕРТ:

/П/

ЕКСПЕРТ:

/П/

